KIRJALLINEN KYSYMYS E-2391/97 komissiolle esittäjä(t): Carmen Fraga Estévez (PPE) (10. heinäkuuta 1997)

Aihe: Komission harjoittama useiden jäsenvaltioiden ja muiden toimielinten syrjintä

Liittyen keskusteluihin PO XIV:n ja Britannian hallituksen välillä, joissa nähtävästi pyritään löytämään ratkaisu brittien ¨quota hopperiksi¨ (oikeus kalastaa osa toisen valtion kiintiöstä) kutsumassa asiassa, ja ottaen huomioon, että mikä tahansa muutos tilanteessa johtaa merkittäviin oikeudellisiin seurauksiin, jotka puolestaan vaikuttavat muihin jäsenvaltioihin ja toisiin toimielimiin, kuten Euroopan parlamenttiin, kysytään komissiolta: Eikö sen mielestä useampaa kuin yhtä jäsenvaltiota koskevasta asiasta käytäviä keskusteluja, jotka liittyvät yhteisön oikeuden perusperiaatteisiin, ja joiden aiheesta on sitä paitsi tehty huomattava määrä oikeuden päätöksiä Luxemburgin tuomioistuimessa, olisi pitänyt käydä kaikkien asianomaisten ja muiden unionin kansalaisia todella edustavien yhteisön toimielinten, kuten Euroopan parlamentin kanssa. Komissio on täten syyllistynyt vakavaan toisten jäsenvaltioiden syrjintään ja selkeästi halveksuvaan suhtautumiseen toisia demokraattisia toimielimiä kohtaan.

Komission jäsenen Emma Boninon komission puolesta antama yhteinen vastaus kirjallisiin kysymyksiin P-2334/97, P-2369/97, E-2389/97, E-2390/97, E-2391/97 ja E-2392/97 (29. heinäkuuta 1997)

Yhteisön kalastus- ja vesiviljelyjärjestelmän perustamisesta annetun neuvoston asetuksen (ETY) - 3760/92 ((EYVL L 389, 31.12.1992. )) 9 artiklan 2 kohdan mukaisesti jäsenvaltiot ilmoittavat komissiolle vuosittain niille myönnettyjen kalastusoikeuksien jakamisperusteet noudattaen yhteisön lainsäädäntöä ja yhteistä kalastuspolitiikkaa. Jäsenvaltioilla on näin ollen valtuudet hyväksyä lupien myöntämisedellytykset, jos niistä ei säädetä yhteisön lainsäädännössä, mutta harjoittaessaan tätä toimivaltaa jäsenmaat ovat velvollisia noudattamaan yhteisön lainsäädäntöä ja tiedottamaan komissiolle toimistaan.

Tämän asian puitteissa komissiolla on valtuudet arvioida ehdotettujen kansallisten toimien yhteensopivuutta yhteisön lainsäädännön kanssa sekä antaa lausunto jokaiselle tämän yhteensopivuuden varmistamista pyytävälle jäsenvaltiolle.

Yhteisöjen tuomioistuin on myöntänyt, että kiintiöjärjestelmän päämäärä oikeuttanee edellytykset, jotka takaavat, että aluksen ja kyseessä olevan jäsenvaltion välillä on todellinen taloudellinen yhteys, jos näiden edellytysten tarkoituksena on, että kalastuksesta ja siihen liittyvästä teollisuudesta riippuvainen väestö hyötyy kiintiöistä.

Yhdistynyt kuningaskunta, kuten muutkin jäsenvaltiot, on pätevä toteuttamaan toimenpiteitä kalastusaluksen ja jäsenvaltion, jonka lipun alla se purjehtii, välillä olevan todellisen taloudellisen yhteyden takaamiseksi. Yhdistynyt kuningaskunta on pyytänyt varmistusta, voidaanko tietyt toimenpiteet sovittaa yhteen yhteisön lainsäädännön kanssa.

Pääministeri Tony Blairille osoittamassaan kirjeessä komission puheenjohtaja vastasi, että ehdotetut edellytykset voivat soveltua yhteen yhteisön lainsäädännön kanssa, jos ne eivät syrji ketään, jos ne ovat tarkoituksenmukaisia ja vaihtoehtoisia ja tarjoavat toimijoille mahdollisuuden noudattaa yhtä tai useampaa näistä edellytyksistä tai vastata muihin mahdollisiin vaatimuksiin taloudellisen yhteyden osoittamiseksi lippuvaltion kanssa.

Ennen kirjeenvaihtoa Tony Blairin kanssa Ison-Britannian viranomaisten ja komission välillä käytiin teknisiä keskusteluja. Espanjan viranomaisille on ilmoitettu aikanaan näiden keskustelujen tulos.

Komissio aikoo tutkia huolellisesti kaikki Yhdistyneen kuningaskunnan mahdolliset erityistoimenpiteet kiintiöiden jakamisen osalta, kuten se on tehnyt ja on tekevä jäsenmaiden kansallisen lainsäädännön mukaisesti ja sopimusten valvojana.

Komissio hyväksyy lopullisen toimenpiteen yhteensopivuuden yhteisön lainsäädännön kanssa vain siinä tapauksessa, että se on syrjimätön, tarkoituksenmukainen, vaihtoehtoinen ja täysin yhteisöjen tuomioistuimen oikeuskäytännön mukainen, ja tehtävänsä mukaisesti komissio ottaa huomioon kaikkien jäsenvaltioiden oikeudellisen edun.